Leonard Cohen

Leonard Norman Cohen (1934ko irailaren 21a, Montreal, Quebec - 2016ko azaroaren 7a, Los Angeles, Kalifornia) kanadar egile abeslari, olerkari, eleberrigile eta margolaria izan zen. 2011n, Letren Asturiasko Printzea saria eman zioten. Berak idatzi eta kantatutako Hallelujah abestiari 300 bertsio baino gehiago egin zaizkio.

Bizitza 
Leonard Cohen 1934an sortu zen, Montrealen, familia judu batean. 15 urte zituelarik ezagutu zuen Federico Garcia Lorcaren poesia, bizitza osoan eragin ziona. 1956an Let Us Compare Mythologies poema liburua argitaratu zuen, 1961ean The Spice Box of Earth, nazioarteko ospea eman ziona, eta 1964an Flowers for Hitler. Garai hartan eleberri batzuk ere karrikaratu zituen, eta denboraldi batez Greziako Hidra uhartean bizi izan zen, Marianne Ihlenekin.

1967an hasi zen jendaurrean kantatzen, Newporteko Folk Jaialdian, eta bere lehenbiziko diskoa kaleratu zuen: The songs or Leonard Cohen. Besteak beste, So Long, Marianne eta Suzanne zekartzan lan hark, eta ospe handia lortu zuen berehala mundu osoan. Diskoak nahiko bakan ateratzen zituen arren —hamabiren bat 50 urteko ibilibidean—, bere kanta batzuk iltzaturik gelditu ziren XX. mende amaierako herri oroimenean. Aipagarriak dira Songs from a room (1969), New skin for the old ceremony (1974), Death of a ladies´ man (1977), Various positions (1984), I´m your man (1988) eta The future (1992) diskoak. 1990eko hamarkadan, urte batzuk igaro zituen monasterio zen batean.

Kelly Lynch agenteak iruzur egin ziola-eta, diru premiak jota, eszenatokietara itzuli zen 2000ko hamarkadaren erdialdean. 2012an Old Ideas diskoa argitaratu zuen, 2014an Popular Problems eta 2016an You Want It darker. Azken lan hau kaleratu eta hiru aste geroago hil zen, 82 urte zituela.

Diskografia 
 Songs of Leonard Cohen (1968)
 Songs from a Room (1969)
 Songs of Love and Hate (1971)
 New Skin for the Old Ceremony (1974)
 Death of a Ladies' Man (1977)
 Recent Songs (1979)
 Various Positions (1984)
 I'm Your Man (1988)
 The Future (1992)
 Ten New Songs (2001)
 Dear Heather (2004)
 Old Ideas (2012)
 Popular Problems (2014)
 You Want It Darker (2016)

Erreferentziak

Bibliografia 
 Cohen, Leonard; Zabala, Juan Luis (itzul.): Leonard Cohenen hamar kanturen hitzak euskaraz. - Egan, 2015-3/4, 219-243.

Kanpo estekak 
 Webgune ofiziala, leonardcohen.com
 Leonard Cohen (I): euskarazko arrastoak, uberan.eus
 Jimenez, Irati, Leonard Cohen (II): 'Abestien dorreko printzea', uberan.eus

Leonard Cohen
Literaturako Asturiasko Printzesa saridunak
Askenaziak
Budismora konbertituak
Leuzemiaren ondorioz hildakoak
Kanadako Ordenaren Burkideak